## IVASS coordinarà el grup de discapacitat de la Xarxa Europea Interregional per a les Polítiques Socials ENSA durant dos anys

*** La proposta ha sigut aprovada per l'Assemblea General, que està integrada per 73 membres de 16 països de la Unió Europea
* La directora general de l'IVASS subratlla “la importància de la col·laboració i el diàleg entre les regions europees per a donar resposta als diversos col·lectius de la població”**

L’Institut Valencià de Servicis Socials (IVASS), adscrit a la Vicepresidència Segona i Conselleria de Servicis Socials, Igualtat i Habitatge, serà l’encarregat de coordinar el grup de discapacitat de la Xarxa Europea Interregional per a les Polítiques Socials ENSA fins a 2025.

La proposta ha sigut aprovada per l’Assemblea General, que s’ha celebrat este divendres a Brussel·les, en la qual han participat representants de les 73 ciutats, associacions de municipis i regions europees, dels 16 països de la Unió Europea que integren la Xarxa ENSA.

La directora general de l’IVASS, María José Rico, ha destacat el fet que l’entitat, en nom de la Vicepresidència Segona i Conselleria de Servicis Socials, Igualtat i Habitatge, assumisca la coordinació d’un dels sis grups de treball de la Xarxa Europea, i ha insistit que “treballarem amb totes les regions europees per a avançar en l’àmbit social”.

María José Rico ha insistit en “la importància de promoure la col·laboració entre les diverses regions europees per a desenvolupar polítiques socials centrades en les persones amb discapacitat, els menors i jóvens i les persones majors, que donen resposta al que demanen estos col·lectius de la població”.

Així mateix, ha posat l’accent en “la necessitat de conjuminar esforços, des del diàleg i la cooperació, entre les associacions i les entitats, les diverses administracions i les institucions europees, així com compartir models culturals i experiències en el sector social que contribuïsquen a fomentar l’aprenentatge mutu per a poder desenvolupar nous projectes europeus”.

**Projectes europeus**

L’Institut Valencià de Servicis Socials està gestionant amb entitats socials, institucions i organismes de diversos països de la Unió Europea un total de 202.000 euros per al desenvolupament de cinc projectes europeus: SELF-IN, MOVE-IT, Resil4CARE, Tetra-S i Acreditació Erasmus.

Durant esta setmana, la Xarxa Europea Interregional per a les Polítiques Socials ENSA ha organitzat un programa d’activitats entre les quals figura la presentació del projecte europeu SELF-IN, un d’estos projectes de la convocatòria Erasmus+ en els quals participa l’IVASS.

Este projecte té una duració de 36 mesos i compta amb un pressupost de 139.429 euros, dels quals IVASS aporta més de 55.000 euros per a desenvolupar accions que promoguen l’autonomia i la inclusió de les persones amb discapacitat intel·lectual a través de la seua formació, la millora de les competències dels professionals i la implementació de programes d’autogestió.

D’altra banda, la Vicepresidència Segona i Conselleria de Servicis Socials, Igualtat i Habitatge ostenta la vicepresidència de la Xarxa Europea per a la Inclusió i l’Acció Social Local (ELISAN), en la qual participa l’IVASS i promou la difusió i el coneixement de l’acció social a escala local, així com l’intercanvi d’experiències en matèries com el finançament europeu en assumptes socials o els plans nacionals per a la integració social.

Fecha: 22/01/2024